<classify> MFUKO wa Taifa wa Hifadhi ya Jamii NSSF utaanza msako wa ofi si kwa ofi si, kampuni kwa kampuni kuwasaka waajiri ambao hawajawasajili wafanyakazi katika mfuko huo na wasiopeleka makato ya michango.Hatua hiyo itaanza Agosti mosi ikiwa ni utekelezaji wa matakwa ya Sheria ya Mfuko ya Jamii Sura ya 50 iliyofanyiwa marekebisho mwaka jana 2018 na kufanya NSSF ihudumie sekta binafsi na isiyo rasmi.Katika hatua nyingine, NSSF inayotoa mafao saba kwa sasa, kwa mwezi Juni pekee imelipa mafao ya uzeeni pensheni ya Sh bilioni 5.56. Mkurugenzi Mkuu wa NSSF, William Erio pichani, aliwaambia waandishi wa habari jana, Dar es Salaam kuwa NSSF wanayo orodha ya waajiri wote nchi nzima na Agosti Mosi wataanza ukaguzi nchi nzima kuhakikisha sheria inatekelezwa na waajiriwa katika sekta binafsi wanapata haki zao.Kama mnavyokumbuka tarehe Mosi Agosti sheria ya sasa iliyofanyiwa marekebisho 2018 ya mifuko ya jamii ilianza kutumia, matakwa yake ni ya lazima kwa waajiri wote nchini kuwasajili wafanyakazi wao katika mfuko wa NSSF, alisema Erio.Alisema kutokana na hilo, NSSF itapita ofisi kwa ofisi kukagua utekeleza huo wa sheria ikiwa ni mwaka mmoja sasa na ametoa rai kwa waajiri katika sekta binafsi ambao hawajawasajili wafanyakazi wao kuchukua hatua hiyo katika siku hizi chache kabla ya Agosti Mosi. Akifafanua kuhusu kampuni na waajiri wanaopaswa kutumia NSSF, Erio alisema kampuni zote binafsi na zile ambazo serikali ina hisa chini ya asilimia 30 ndio zinapaswa kuwa NSSF.Erio alisema pia kuwa, NSSF inataka kuweka nguvu kubwa kwa sekta isiyo rasmi inayowalenga watu waliojiajiri na alisema wanazungumza na taasisi za fedha zikiwamo benki ili wapate mikopo na kupata huduma za matibabu kupitia bima. Tayari wanazungumza na Benki ya TPB na Mfuko wa Taifa wa Bima ya Afya NHIF kuwezesha hilo na mwezi ujao wanatarajia yatakamilika.Aliwatambulisha waandishi wa habari programu mpya ya NSSF na Marafiki iliyolenga kuwaweka wateja wake karibu zaidi na kuboresha huduma. Kuhusu malipo ya mafao na ukusanyaji wa michango, Meneja Kiongozi wa Uhusiano na Elimu kwa Umma wa NSSF, Lulu Mengele, alisema Juni wamelipa pensheni ya Sh bilioni 5.56 ikiwa kwao ni mafanikio makubwa.Mengele alisema katika kukusanya michango, NSSF kwa mwaka mmoja, kuanzia Julai 2018 hadi Juni 2019, wamekusanya michango ya Sh bilioni 828 kwa wanachama na kwa kipindi hicho wamelipa mafao mbalimbali yenye kufikia Sh bilioni 351. Kwa mujibu wa Mengele, katika fao la uzazi, wamelipa Sh bilioni 7.69 kwa mwaka na fao la matibabu kwa kipindi hicho wamelipa Sh bilioni 24.96.Alisema hatua hiyo ni utekelezaji wa majukumu muhimu manne walionayo kwa mujibu wa sheria ambayo ni kuandikisha wanachama, kukusanya michango, uwekezaji na mafao. Mafao ya NSSF yapo saba na yamegawanyika katika maeneo mawili; ya muda mrefu ambayo ni la uzeeni, urithi na ulemavu na la muda mfupi mazishi, uzazi, upotevu wa ajira na matibabu.Mengele aliwataka watendaji wa NSSF kufanya kazi kwa ukaribu na waandishi wa habari na kuwaomba waandishi kutoa taarifa kwao wanaolalamikiwa na wananchi kusumbuliwa kwa namna yoyote ikiwemo rushwa katika kupata mafao yao.  <topic>: kitaifa 